PRANEŠIMAS ŽINIASKLAIDAI  
2024 m. rugpjūčio 22 d.

**Kur šią vasarą išleidžiame daugiausiai: pirmauja maisto prekių parduotuvės**

**Vasaros metu norime pasimėgauti šiluma ir pailsėti, dėl to šiuo metų laiku pagundų išlaidauti yra ypač daug. Apie tai, kur šią vasarą išleidžiame daugiausia pinigų, pasakoja „Luminor“ banko Kasdienės bankininkystės vadovė Aušrinė Mincienė.**

Daugiausia pinigų Lietuvos gyventojai išleidžia fiziškai apsipirkdami maisto ir kitų prekių parduotuvėse, rodo „Luminor“ klientų atsiskaitymo banko kortelėmis 2024 m. birželio duomenys.

„Daugiausiai išleidžiame tokiose parduotuvėse kaip „Maxima“, „Iki“, „Lidl“, „Norfa“, „Rimi“ ir kitose. Iš viso Lietuvos gyventojai šių metų birželį čia išleido 56 mln. eurų. Antroje vietoje yra kuras – vidutinės mūsų klientų išlaidos degalinėse, tokiose kaip „Circle K“, „Viada“, ir kitose siekė 21,87 euro“, – pastebi ekspertė.

Kiek mažiau išleidžiame namų ir remonto prekėms bei rūbams ir aksesuarams, taip pat prekėms vaistinėse – populiariausios čia buvo „Eurovaistinė“, „Camelia“ ir „Gintarinė“, teigia A. Mincienė.

**Valgome mieste ir keliaujame**

Taip pat dažniau renkamės ir valgyti mieste. Pasak A. Mincienės, iš visų paslaugų kategorijų Lietuvos gyventojai birželį daugiausia išleido restoranams – per birželio mėnesį susikaupė 8,5 mln. eurų suma.

„Taip pat nestebina, kad pirmąjį vasaros mėnesį nemažai išleista su kelionėmis susijusioms paslaugoms. Pavyzdžiui, oro linijų bendrovių ir apgyvendinimo paslaugoms vieno apsipirkimo metu sumokėta vidutiniškai 158,36 bei 94,94 eurų atitinkamai, kiek mažiau – sveikatos priežiūros ir draudimo paslaugoms“, – sako ekspertė.

Pasak A. Mincienės, labiausiai Lietuvos gyventojų pamėgtos šalys, kuriose stebima daugiausia atsiskaitymų mokėjimo kortele – Lenkija, Vokietija ir Latvija. Šių valstybių populiarumas išlieka stabilus dar nuo praėjusių metų. Vis dėlto, šalies gyventojai šiemet dažniau lankosi Pietų Europos šalyse. Pavyzdžiui, Italijoje šį birželį atsiskaityta 42 proc. dažniau nei pernai, teigia ekspertė. Populiaresnė tapo ir Ispanija, kartu su Italija pralenkusi Švediją ir Norvegiją.

**Mažiau apsiperkame internetu**

„Taip pat stebima tendencija, kad esame linkę pinigus leisti fizinėse vietose, o ne apsipirkti internetu. Pavyzdžiui, šių metų birželį fiziniai atsiskaitymai sudarė net 83 proc. visų mokėjimo kortelių panaudojimo atvejų“, – sako A. Mincienė.

Vis dėlto, internetinių atsiskaitymų kiekis auga – lyginant su praėjusiais metais, šį birželį internetinių atsiskaitymų kortelėmis dalis padidėjo 2 proc. Anot ekspertės, internetu birželio mėnesį dažniausiai buvo apsiperkama „Aliexpress“, „Vinted“, „Bolt“ bei „Wolt“.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. Kaip ir mūsų namų rinkos – Estija, Latvija ir Lietuva – mes esame jauni, dinamiški ir žvelgiantys į ateitį.

**Daugiau informacijos:**Agnė Mažeikytė-Šmeliova  
„Luminor“ komunikacijos projektų vadovė  
Tel.: +370 673 46337  
el. p.: [agne.mazeikyte-smeliova@luminorgroup.com](mailto:agne.mazeikyte@luminorgroup.com)